**Jelgavas pilsētas pašvaldības 2013.gada 19.decembra saistošo noteikumu Nr.13-55 „Jelgavas pilsētas pašvaldības pirmsskolas izglītības nodrošināšanas funkcijas īstenošanas kārtība” paskaidrojuma raksts**

|  |  |
| --- | --- |
| Paskaidrojuma raksta sadaļas | Norādāmā informācija |
| 1. Īss saistošo noteikumu satura izklāsts | Saistošie noteikumi nosaka:   * 1. pirmsskolas vecuma bērnu (turpmāk - bērni) reģistrācijas un uzņemšanas kārtību Jelgavas pilsētas pašvaldības pirmsskolas izglītības iestādēs;   2. kārtību, kādā Jelgavas pilsētas pašvaldība piešķir līdzfinansējumu:      1. privātajām izglītības iestādēm, kas īsteno licencētas pirmsskolas izglītības programmas Jelgavas pilsētas administratīvajā teritorijā (turpmāk – privātās izglītības iestādes);      2. bērnu uzraudzības pakalpojuma sniedzējam, ja tas reģistrēts normatīvajos aktos noteiktajā kārtībā un sniedz pilna laika (ne mazāk kā 8 stundas dienā) bērnu uzraudzības pakalpojumu darba dienās un nodrošina atbalstu pirmsskolas izglītības programmas apgūšanai ģimenē Jelgavas pilsētas administratīvajā teritorijā (turpmāk – bērnu uzraudzības pakalpojuma sniedzējs).  Ar saistošo noteikumu pieņemšanu tiek atzīti par spēku zaudējušiem Jelgavas pilsētas pašvaldības 2011.gada 22.decembra saistošie noteikumi Nr.11-27 „Jelgavas pilsētas pašvaldības pirmsskolas izglītības nodrošināšanas funkcijas īstenošanas kārtība”. |
| 2. Saistošo noteikumu nepieciešamības pamatojums | Likuma „[Par pašvaldībām](http://likumi.lv/doc.php?id=57255)” 15.panta pirmās daļas 4.punkts nosaka, ka pirmsskolas un skolas vecuma bērnu nodrošināšana ar vietām mācību un audzināšanas iestādēs ir pašvaldības autonomā funkcija.  [Izglītības likuma](http://likumi.lv/doc.php?id=50759) 17.panta pirmā daļa nosaka, ka katrai pašvaldībai ir pienākums nodrošināt bērniem, kuru dzīvesvieta deklarēta pašvaldības administratīvajā teritorijā, iespēju iegūt pirmsskolas izglītību bērna dzīvesvietai tuvākajā izglītības iestādē. [Vispārējās izglītības likuma](http://likumi.lv/doc.php?id=20243) 21.pants nosaka, ka pašvaldība savā administratīvajā teritorijā nodrošina vienlīdzīgu pieeju pirmsskolas izglītības iestādēm bērniem no pusotra gada vecuma.  Izglītības likuma 17. panta 21.daļa nosaka, ja pašvaldība bērnam, kurš sasniedzis pusotra gada vecumu un kura dzīvesvieta deklarēta pašvaldības administratīvajā teritorijā, nenodrošina vietu pašvaldības izglītības iestādes īstenotā pirmsskolas izglītības programmā (no pusotra gada vecuma līdz pamatizglītības ieguves uzsākšanai) un bērns apgūst pirmsskolas izglītības programmu privātā izglītības iestādē, tad pašvaldība šim privātam pakalpojuma sniedzējam sedz izmaksas Ministru kabineta noteiktajā kārtībā. Izmaksas sedz apmērā, kas atbilst vienam izglītojamajam pirmsskolas izglītības programmā nepieciešamajām vidējām izmaksām attiecīgās pašvaldības izglītības iestādēs. Ja izglītojamais apgūst [Publisko iepirkumu likumā](http://likumi.lv/doc.php?id=133536) noteiktajā kārtībā pašvaldības izraudzītās izglītības iestādes īstenotu pirmsskolas izglītības programmu, izmaksas sedz apmērā, kāds noteikts publiskā iepirkuma rezultātā.  Sakarā ar to, ka pieprasījums pēc vietām pašvaldības pirmsskolas izglītības iestādēs pārsniedz piedāvājumu, un pašvaldības pienākumu esošo finansējumu pirmsskolas izglītībai sadalīt vienlīdzīgi visiem bērniem, kuri apgūst pirmsskolas izglītības programmu no pusotra gada vecuma, nepieciešams risinājums, kā nodrošināt pirmsskolas izglītības pieejamību pēc iespējas lielākam Jelgavas pilsētas pašvaldības iedzīvotāju skaitam.   1. Ņemot vērā spēkā stājušos Ministru kabineta 2013.gada 16.jūlija noteikumus Nr.403 „Kārtība, kādā tiek aprēķināts un piešķirts valsts atbalsts par bērniem no pusotra gada vecuma līdz brīdim, kad tiek uzsākta obligātā bērna sagatavošana pamatizglītības ieguvei, ja bērns saņem pakalpojumu pie privātā pakalpojuma sniedzēja” un lai nodrošinātu iepriekš minētos pašvaldības pienākumus, saistošie noteikumi nodrošina iespēju funkcijas realizēšanā iesaistīt arī bērnu uzraudzības pakalpojumu sniedzējus. Šāds pakalpojums tiek nodrošināts pirmsskolas vecuma bērniem, kam nav piešķirta vieta pašvaldības pirmsskolas izglītības iestādē. 2. Lai nodrošinātu lielāku pieejamību bērnu reģistrācijai un ātrāku un vienkāršāku datu aktualizāciju un izmaiņu reģistrēšanu pirmsskolas izglītības programmas apguvei pašvaldības pirmsskolas izglītības iestādē, ir nodrošināta iespēja bērnu reģistrēt un veikt izmaiņas iepriekš reģistrētā pieteikumā arī elektroniski mājas lapā internetā [www.epakalpojumi.lv](http://www.epakalpojumi.lv). 3. Lai pašvaldības pirmsskolas izglītības iestāžu vietu sadales komisija vietas piešķiršanas gadījumā nodrošinātu pēc iespējas vēlamāko pašvaldības pirmsskolas izglītības iestādi, vecāki/aizbildņi, reģistrējot bērnu, norāda ne vairāk kā trīs vēlamās pašvaldības pirmsskolas izglītības iestādes prioritārā secībā. |
| 3. Informācija par saistošo noteikumu ietekmi uz pašvaldības budžetu | Līdzfinansējums bērnu uzraudzības pakalpojumu sniedzējiem par pirmsskolas izglītības pakalpojuma nodrošināšanu Jelgavas pilsētas administratīvajā teritorijā deklarētajiem bērniem tiks nodrošināts Jelgavas pilsētas pašvaldības gadskārtējā budžeta apstiprinātajā apjomā. |
| 4. Informācija par plānoto projekta ietekmi uz uzņēmējdarbības vidi pašvaldības teritorijā | Saistošo noteikumu īstenošanas rezultātā tiks veicināta uzņēmējdarbības attīstība Jelgavas pilsētas pašvaldības administratīvajā teritorijā. |
| 5. Informācija par administratīvajām procedūrām | Papildus jau esošajām administratīvajām procedūrām bērnu reģistrēšanai un uzņemšanai pašvaldības pirmsskolas izglītības iestādēs, par pašvaldības līdzfinansēta pirmsskolas izglītības pakalpojuma nodrošināšanu tiks noslēgts trīspusējs līgums starp bērna vecāku/aizbildni, Jelgavas pilsētas pašvaldības iestādi „Jelgavas izglītības pārvalde” un bērnu uzraudzības pakalpojuma sniedzēju/privāto pirmsskolas izglītības iestādi. |
| 6. Informācija par konsultācijām ar privātpersonām | Izstrādājot saistošos noteikumus, Jelgavas pilsētas pašvaldība organizēja vairākas tikšanās ar Jelgavas pilsētas administratīvajā teritorijā reģistrēto privāto izglītības iestāžu vadītājiem, kuru laikā tika uzklausīti priekšlikumi sadarbības pilnveidošanai ar privātajām izglītības iestādēm, kā arī pirmsskolas izglītības pakalpojuma pieejamības paplašināšanai tika uzklausīti bērnu vecāki. Saņemtie priekšlikumi iespēju robežās ņemti vērā. |

Jelgavas pilsētas domes priekšsēdētājs A.Rāviņš